REZOLUTË

PËR VLERËSIMIN E VEPRIMTARISË SË AUTORITETIT TË KOMUNIKIMEVE ELEKTRONIKE DHE POSTARE PËR VITIN 2024

Kuvendi i Shqipërisë,
 Duke njohur AKEP-in si autoritet i pavarur në mbikëqyrjen e tregut të komunikimeve elektronike dhe postare, si dhe për ruajtjen e ekuilibrit ndërmjet interesave të konsumatorëve, shtetit dhe sipërmarrësve në këtë sektor;
 Duke vlerësuar si shumë të rëndësishëm miratimin nga ana e Kuvendit të Shqipërisë të ligjit të ri nr. 54/2024, “Për komunikimet elektronike në Republikën e Shqipërisë”, i cili krahas përafrimit të mëtejshëm me direktivën (EU) 2018/1972 dhe arritjen e objektivit strategjik për një shoqëri gigabit, bën të mundur edhe rritjen e pavarësisë financiare dhe funksionale të AKEP-it;
 Duke theksuar rëndësinë e sigurimit të një kuadri rregullator të favorshëm për hyrjen e MVNO-ve në treg, bazuar në praktikat më të mira evropiane;
Vlerëson për vitin 2024:
 Punën e bërë nga AKEP-i për realizimin e analizës së tregjeve me shumicë të terminimit të thirrjeve në rrjetet e telefonisë së lëvizshme, e cila duhej të ishte realizuar më parë konform kërkesave ligjore. Gjithashtu, vlerëson masat rregulluese të përcaktuara për sipërmarrësit e shpallur me fuqi të ndjeshme në këtë treg, si dhe trajtimin në analizë të mundësisë së futjes së operatorëve të rrjetit virtual mobile (MVNO) në tregun e shërbimeve celulare si një faktor i rëndësishëm në nxitjen e zhvillimit të konkurrencës në tregun e telefonisë mobile.
[bookmark: _GoBack] Punën e bërë nga AKEP-i për përfundimin me sukses të tenderit publik për dhënien e të drejtave të përdorimit në brezin e frekuencave 3400–3800 MHz si një zhvillim me rëndësi në implementimin e rrjeteve të gjeneratës së pestë celulare (5G), të cilat kanë ndikim të drejtpërdrejtë në zhvillimin ekonomik, social dhe kulturor të vendit, si dhe në ofrimin e shërbimeve me shpejtësi të lartë interneti.
Punën e bërë për ngritjen e grupit të punës “Për kryerjen e një analize gjithëpërfshirëse të situatës së sigurisë kibernetike në infrastrukturat e sipërmarrësve të komunikimeve elektronike”, i cili do të bëjë një vlerësim të të gjitha aspekteve që lidhen me sigurinë dhe integritetin e rrjeteve dhe shërbimeve të komunikimeve elektronike dhe postare.
Punën e bërë për hartimin e ndryshimeve në rregulloren “Metodika e inspektimit të veprimtarisë së sipërmarrësve të rrjeteve dhe shërbimeve të komunikimeve elektronike”. Miratimi i këtij dokumenti do të shmangë arbitraritetin dhe subjektivitetin në vendosjen e gjobave dhe do të sigurojë që inspektorët dhe subjektet e kontrolluara të kenë pritshmëri të qarta mbi sanksionet e mundshme.
Bashkëpunimin e AKEP-it me Autoritetin Kombëtar për Sigurinë Kibernetike (AKSK) si në aspektin parandalues, ashtu edhe në aspektin e mitigimit të incidenteve kibernetike.
Studimin e AKEP-it, lidhur me kuadrin ligjor, rregullator, teknik dhe administrativ në fuqi për krijimin dhe hyrjen në treg të operatorëve virtualë të shërbimeve të lëvizshme (MVNO), si dhe faktin që për herë të parë në historinë e akordimit (dhënie në përdorim) të frekuencave (3400 MHz– 3800 MHz) në vendin tonë, AKEP-i ka vendosur detyrimin e fituesve të tenderit t’u japin akses MVNO-ve.
Kuvendi për vitin 2025, rekomandon:
1. Pas përfundimit të analizës së tregjeve me shumicë të terminimit të thirrjeve në rrjetet e telefonisë së lëvizshme, të marrë masa për ndjekjen dhe zbatimin e masave rregulluese të përcaktuara për sipërmarrësit e shpallur me fuqi të ndjeshme në këtë treg, si dhe problematikave të tjera të dala nga kjo analizë.
2. Të marrë masa për realizimin e analizës së tregut të shërbimeve postare dhe vlerësimin e ofruesve të mundshëm të Shërbimit Universal në këtë treg.
3. Të marrë masat e nevojshme për rishikimin e rregullores “Për mënyrën e zbatimit të portabilitetit të numrit” bazuar edhe në përcaktimet e reja ligjore të ligjit nr. 54/2024, që lidhen me këtë proces, për të bërë të mundur përmirësimin e procesit të portimit, duke siguruar që të jetë një proces i thjeshtë, efektiv dhe që mbron të drejtat e përdoruesve fundorë.
4. Gjatë inspektimeve dhe auditeve të ndryshme që AKEP-i kryen, të ketë në vëmendje zbatimin e detyrimeve të sipërmarrësve, në lidhje me implementimin e akteve ligjore dhe rregullatore, që kanë të bëjnë me sigurinë, integritetin e rrjeteve dhe shërbimeve të sipërmarrësve të komunikimeve elektronike, si dhe atyre që lidhen me mbrojtjen e të dhënave dhe ruajtjen e konfidencialitetit.
5. Të organizojë një këshillim publik, lidhur me implementimin e ndryshimeve ligjore të ligjit nr. 54/2024, i cili të përfshijë aktorë të ndryshëm, siç janë operatorët e shërbimeve, qytetarët, etj., për të siguruar një proces transparent dhe të drejtë lidhur me ndryshimet e pritshme.
6. Të vijojë punën për hartimin e akteve nënligjore në zbatim të ligjit nr. 54/2024, “Për komunikimet elektronike në Republikën e Shqipërisë”, në mënyrë që të sigurohet implementimi i tij. 
7. Pas miratimit të ligjit nr. 54/2024 dhe duke u bazuar në praktikat më të mira të BE-së, të marrë masa për implementimin në kohë të ndryshimeve rregullatore, që kanë të bëjnë me sigurinë dhe integritetin e rrjeteve dhe shërbimeve të komunikimeve elektronike.
8. Pas rritjes së pritshme të kapaciteteve logjistike nga Posta Shqiptare sh.a., të monitorojë ecurinë e përmirësimit të shërbimit për përmbushjen e detyrimit të shpërndarjes së objekteve postare në adresën e marrësit.
9. Të konsiderojë nga viti 2025 e në vijim implementimin e metodologjisë së vendeve të BE-së për përcaktimin e tarifave të terminimit, duke qenë se ato kanë për qëllim orientimin e çmimeve drejt kostos së terminimit të thirrjeve.
10. Të rrisë përpjekjet për promovimin e investimeve në rrjetet e shpejtësisë së lartë, përfshirë 5G, dhe konkurrencën efektive në treg, duke pasur në vëmendje mbrojtjen e përdoruesve dhe sigurimin e shërbimit universal të komunikimeve elektronike, sipas përcaktimeve të ligjit të ri dhe përvojave në vendet e BE-së.
11. Të vijojë monitorimet e treguesve të cilësisë së shërbimit QoS (Quality of service) të telefonisë së lëvizshme në të gjitha zonat e Republikës së Shqipërisë, përfshi akset rrugore të vendit dhe zonat turistike, duke kërkuar nga dy operatorët në treg vendosjen e stacioneve provizore apo optimizimin e antenave ekzistuese në zonat ku mbulimi me sinjal nuk i përmbush parametrat KPI (Key Performance Indicators – Indikatorët Kyç të Performancës).

Miratuar në datën 9.10.2025.

